করবেট টাইগার রিজার্ভে পরিবেশগত ক্ষতি নিয়ে কড়া নির্দেশ সুপ্রিম কোর্টের

ওয়েব ডেস্ক: উত্তরাখণ্ডের (Uttarakhand) করবেট টাইগার রিজার্ভে অবৈধ গাছ কাটা ও বেআইনি নির্মাণের ফলে যে ব্যাপক পরিবেশগত ক্ষতি হয়েছে, তা অবিলম্বে পুনরুদ্ধারের নির্দেশ দিল সুপ্রিম কোর্ট (Supreme Court)। ভারতের প্রধান বিচারপতি বি.আর. গাভাই, বিচারপতি কে. বিনোদ চন্দ্রন এবং বিচারপতি এন.ভি. আঞ্জারিয়ার বেঞ্চ একাধিক কঠোর নির্দেশ জারি করেছে।

প্রধান বিচারপতি গাভাই জানান, করবেটে অনিয়ন্ত্রিত পর্যটন ও অবৈধ নির্মাণ পরিবেশের মারাত্মক ক্ষতি করেছে। আদালত কেন্দ্রীয় ক্ষমতাপ্রাপ্ত কমিটি (CEC)-র সঙ্গে পরামর্শ করে নির্দেশ দিয়েছে, প্রধান বন্যপ্রাণী ওয়ার্ডেনকে দুই মাসের মধ্যে বন পুনরুদ্ধারের একটি বিস্তৃত পরিকল্পনা জমা দিতে হবে। পাশাপাশি তিন মাসের মধ্যে রিজার্ভের ভেতরে থাকা সব বেআইনি কাঠামো ভেঙে ফেলতে হবে।

আরও পড়ুন: জঙ্গলে দাঁড়িয়ে ছবির পোজ, অতর্কিতে ঘাড়ে লাফ দিয়ে পড়ল বাঘ

উত্তরাখণ্ড সরকারের প্রস্তাবিত পরিবেশগত পুনর্গঠন পরিকল্পনা পর্যবেক্ষণ করবে CEC। বেঞ্চ আরও জানিয়েছে, বাঘ সাফারি পরিচালনায় ২০১৯ সালের নিয়ম এবং ২০২৪ সালের রায় অনুযায়ী জারি হওয়া নির্দেশাবলী কঠোরভাবে মানতে হবে। প্রাণী সংগ্রহ ২০২৪ সালের রায়ের নির্দেশ মতোই করতে হবে; পাশাপাশি প্রাণীদের চিকিৎসা ও যত্নের জন্য উদ্ধার কেন্দ্র স্থাপন জরুরি।

সাফারি সংশ্লিষ্ট বাঘ সংরক্ষণাগারের ফিল্ড ডিরেক্টরের সরাসরি নিয়ন্ত্রণে রাখতে হবে। সাফারি জোনে যানবাহনের সংখ্যা সীমিত করতে হবে এবং পরিবেশ রক্ষায় ইলেকট্রিক যানবাহন ব্যবহারের ওপর জোর দিতে হবে। সুপ্রিম কোর্টের নির্দেশে করবেট রিজার্ভে পরিবেশ পুনরুদ্ধার প্রক্রিয়া দ্রুতগতিতে শুরু হওয়ার আশা করা হচ্ছে।